text: Brand i taget på den gamle biograf
  09 februar 2011 kl. 06.59
  Politiet i Tønder fik onsdag beboerne ud af et brændende hus på Vestergade i Tønder. Seks beboere og en brandmand blev kørt til sygehuset på grund af røgforgiftning.
  Alarmcentralen fik melding om branden kort før klokken seks.
  Bygningen har tidligere rummet en biograf, men huset er bygget om til beboelse i tre etager med en butik i stueetagen.
  Der var kraftig røg, og politiet vækkede alle beboerne for at få dem ud. Det drejer sig om syv personer, hvoraf de seks blev kørt til skadestuen i Aabenraa til observation for røgforgiftning.
   
  Branden opstod i den øverste etage, og flere steder er taget brændt igennem. 
  Tønder Brandvæsen fik hurtigt styr på flammerne. Ved otte-tiden så det ud til, at branden var slukket, og lige nu bliver der ryddet op i den gamle ejendom.  Der er en del vandskade, oplyser indsatsleder Kristian Müller.
  Alle blev i løbet af onsdagen udskrevet fra sygehuset.
  